આ અંગે મળતી માહિતી અનુસાર કામરેજ તાલુકાનાં ઘલા કરજણ ડુંગરા ગામે લીઝને અન્ય ગામના રસ્તા ઉપયોગ કરવાની તેમજ પ્રતિબંધિત વિસ્તારમાંથી રેતી ખનનની પ્રવૃત્તિ બંધ કરવા માટે ખોલેશ્વર ગામના સરપંચ દ્વારા જિલ્લા કલેક્ટર તેમજ ભૂસ્તર વિભાગને રજૂઆત કરવામાં આવી છે. સૂત્રો દ્વારા મળતી માહિતી મુજબ કામરેજ તાલુકાનાં ઘલા ગામે સર્વે નંબર 67, 73 અને 74ની સામે તાપી નદીના પટમાં 04.00.00 હેક્ટર વિસ્તારમાં રેતી ખનન માટે લીઝ મંજૂર કરવામાં આવી છે. આ લીઝ અગાઉ કાર્યરત હતી અને ઘલા ગામમાંથી જ રેતી ખનન કરવામાં આવતું હતું. ઘલા ગામમાંથી રેતી વહન પણ કરવામાં આવતી હતી છતાં આ લીઝ ધારકે કરજણ ગામની ખાનગી માલિકીના સર્વે નંબર 34 માંથી રેતી ખનનની પરવાનગી માંગી હતી. જે જિલ્લા કલેક્ટર અને ભૂસ્તર વિભાગ મંજૂરી આપવામાં આવી નથી. ઉપરોક્ત ગામના લીઝ ધારકોએ પરવાનગી અર્થે ઘલા ગામની લીઝમાંથી કરજણ ગામની ખાનગી સર્વે નંબર 3 સુધી રેતી વહન કરવા માટે કોઈ રસ્તો ન હોવા છતાં રેતી ચોરીનું મોટું ષડયંત્ર રચી તાપી નદીના કઠોર બ્રિજના ઉપરવાસમાં 21 થી 30 કિલોમીટરમાં પ્રતિબંધિત વિસ્તાર હોવા છતાં કરજણ ગામની સર્વે નંબર 16 સુધીની તાપી નદીના ડાબા અને જમણા કાંઠા ઉપરથી રેતી ખનન કરી કરોડો રૂપિયાની રોયલ્ટી ચોરી કરી હોવાનો આક્ષેપ જિલ્લા કલેક્ટરને ખોલેશ્વર ગામના સરપંચ દ્વારા કરવામાં આવ્યો હતો. આ લીઝ ધારકો દ્વારા તાપી નદીના જમણા કાંઠે રેતી કાઢવાનું પ્લેટફોર્મ બનાવી ખોલેશ્વર ગામની તાપી નદીના ડાબા કાંઠાના પટમાંથી મોટા બાર્જ દ્વારા રેતી ચોરી કરવામાં આવી રહી છે. ઘલા ગામની રેતીની લીઝની રોયલ્ટીનો દૂર ઉપયોગ કરી મોટું કૌભાંડ કરવામાં આવ્યું છે. આ બાબતે અગાઉ લેખિત તથા મૌખિક વારંવાર ફરિયાદ કરવામાં આવી છે. ગેરકાયદેસર રેતી ચોરી કરવામાં આવતી હોય આ રોયલ્ટી રદ કરવા માટે ખોલેશ્વર ગામના સરપંચ તથા ગ્રામજનો દ્વારા જિલ્લા કલેક્ટરને મળી રજૂઆત કરવામાં આવી હતી આ ઉપરાંત ભૂસ્તર વિભાગને પણ આ અંગે આવેદન પત્ર આપવામાં આવ્યું હતું.